5 goed wat jy van jou ma erf - Goeie Huishouding
Tuis » 5 goed wat jy van jou ma erf
Van jou voorkoms tot jou gedrag. Deur Francesca Rice
Die ou cliché van elke vrou wat in haar ma verander is dalk glad nie so vergesog nie, want volgens die wetenskap het jou ma 'n direkte invloed op die eienskappe wat jou jóú maak – van jou intelligensie tot jou gedrag in romantiese verhoudings.
Alhoewel genetika ongetwyfeld 'n hoogs komplekse saak is, dui verskeie studies daarop dat ons sekere spesifieke eienskappe en kwaliteite van ons ma's kan erf, hetsy van nature of aangeleer, of 'n ingewikkelde kombinasie van die twee.
Of jy en jou ma nou soos vinkel en koljander is, of dag en nag verskil, en of julle nou soos 'n tweeling lyk of glad nie na mekaar trek nie, volgens die wetenskap het jy hierdie vyf goed waarskynlik by haar gekry . . .
1. Jou intelligensie
Jip, dit blyk dat jy jou breinkrag van jou ma gekry het, nie jou pa nie. In 'n uitgebreide studie deur navorsers by Glasgow se Medical Research Council Social and Public Health Sciences Unit is meer as 12 000 jongmense tussen die ouderdomme van 14 en 22 geëvalueer om te bepaal watter faktore 'n effek op intelligensie, insluitend sosio-ekonomiese status en opvoeding, het.
En so waarlik, die beste voorspeller van intelligensie blyk hulle ma's se IK te wees: Trouens, die deelnemers se IK's het slegs met 'n gemiddeld van 15 punte van hulle ma's s'n verskil.
2. Jou slaappatrone
As jy sukkel om te slaap, lê die skuld dalk by jou ma. Navorsing wat verlede jaar in die tydskrif Sleep Medicine gepubliseer is, dui daarop dat ma's hulle slaappatrone aan hulle kinders oordra, en dat kinders van slaaplose ma's geneig is om later aan die slaap te raak en minder rus in te kry. Interessant genoeg het wetenskaplikes nie die dieselfde verband met pa's gesien nie.
Bygesê, as jou ma enige plek aan die slaap kan raak, is die geluk aan jou kant!
3. Hoe vinnig jy verouder
Het jou ma 'n jong vel? Dan kan jy bly wees, want dit lyk asof ons ma's se gene 'n invloed op ons veroudering het.
Wetenskaplikes aan die Max Planck Institute for Biology of Ageing in Duitsland het bevind dat ons verouderingstempo moontlik deels deur DNS van die mitochondria – wat ons uitsluitlik van ons ma's erf – beheer word.
Bygesê, daardie studie is op muise uitgevoer, nie mense nie, en die span het erken dat verdere navorsing benodig word. In 'n gesprek oor die 2013-bevindings het die studienavorser Nils-Göran Larsson aan LiveScience gesê: "Ons het 'n stel eksperimentele toestande gebruik om ons resultate te verkry, en ons dink dat dit op mense van toepassing is, maar vanselfsprekend moet dit deur menslike studies bewys word."
4. Wanneer jy jou menopouse bereik
Dit blyk dat die ouderdom waarop jy jou menopouse bereik nóg iets is wat jy van jou ma erf. In 'n 2011-studie deur die Britse Institute of Cancer Research op meer as 2 000 vroue is daar bevind dat vroeë sowel as laat menopouse – wat onderskeidelik voor die ouderdom van 45 of ná 55 aanbreek – 'n familietrek is.
Vroue wie se ma's of susters óf vroeg óf laat deur hulle menopouse is, is volgens navorsings ses keer meer geneig om dieselfde te beleef.
Die span het egter beklemtoon dat dit nie uitsluitlik op genetika neerkom nie en dat leefstylfaktore ook 'n rol kan speel. Vroue wat rook, is byvoorbeeld geneig om tussen een en twee jaar vroeër deur die menopouse te gaan, het die studie se skrywer, Danielle Morris, aan Reuters gesê.
5. Of jy getrou sal wees . . .
Ons is nie so doodseker oor hierdie een nie, maar in 'n 2016-opname waaraan 1 000 volwassenes deelgeneem het, is daar bevind dat 71 persent van vroue wat affairs gehad het, beweer het dat hulle ma's ook in buite-egtelike verhoudings betrokke was. Die implikasie is dat jou ma se verhoudingsgedrag 'n invloed op jou geneigdheid tot ontrouheid kan hê.
Vorige navorsing deur wetenskaplikes aan die Universiteit van Queensland het ook daarop gedui dat 'n geneigdheid tot ontrouheid oorgeërf kan word. Daar moet egter bygevoeg word dat die betrokke geen van jou ma óf pa af kan kom.